​​Președintele PSD, Liviu Dragnea a reacționat joi pe Facebook la declarațiile ministrului Daea. Dragnea îi atrage atenția ministrului Agriculturii "să fie mai atent asupra modului în care se exprimă și să nu mai folosească asocieri care pot jigni profund".





"Declarația ministrului Daea reprezintă o gafă! Regret că un ministru al Cabinetului PSD - ALDE a făcut o asemenea declarație, deși sunt convins că nu a existat nici cea mai mică intenție de a ofensa poporul evreu. Cu toate acestea, îi atrag public atenția ministrului agriculturii să fie mai atent asupra modului în care se exprimă și să nu mai folosească asocieri care pot jigni profund.

În numele meu, al PSD și al coaliției de guvernare prezint scuze comunității evreiești pentru afirmațiile domnului ministru Daea", scrie președintele PSD pe Facebook.





Ministrul Agriculturii, Petre Daea, a declarat marţi seara, la Antena 3, explicând măsurile care se iau pentru a izola focarul de pestă porcină africană de la Carniprod Tulcea, unde trebuie sacrificate 45.000 de animale: "Singura metodă este sacrificarea. Porcii toţi se incinerează (...), e o muncă extraordinară, acolo este ca la Auschwitz, dom'ne".





Petre Daea, a revenit joi asupra declarației precizând că nu a vrut să jignească pe nimeni, ci să descrie ”durerea sufletească a fermierilor”. Daea și-a cerut scuze public pentru cele prezentate în cadrul emisiuni televizate.



PSD consideră că Holocaustul împotriva evreilor a fost o tragedie, care nu trebuie să se mai repete. Am condamnat întotdeauna declarațiile sau derapajele antisemite. Vom sprijini în continuare progresele în domeniul studierii, educației și comemorării Holocaustului.